Sexton wil hê Iere moet op momentum voortbou | Maroela Media
Ierland het weer eens met 'n skittervertoning teen die All Blacks vorendag gekom. Foto: Twitter.
Ierland het gister met 'n meesterlike vertoning vorendag gekom om die All Blacks met 29–20 in Dublin te klop.
Dit was die tuisspan se derde oorwinning in vyf toetse teen die Nieu-Seelanders en selfs prins William het saam met Johnny Sexton se span feesgevier.
"Wat 'n briljante rugbywedstryd!" het die hertog en hertogin van Cambridge op sosiale media gedeel terwyl hulle 'n "fenomenale" Ierse span met hul oorwinning gelukgewens het.
What a brilliant game of rugby! Commiserations to the mighty @AllBlacks but congratulations on a phenomenal performance by @IrishRugby! ???? W
— The Duke and Duchess of Cambridge (@KensingtonRoyal) November 13, 2021
Maar hoewel die vreugdevure tans hoog brand, het Sexton 'n beroep op sy span en hul ondersteuners gedoen: Dít is net die begin en die uiteindelike doelwit is om die Webb Ellis-trofee omhoog te hou.
"Dit is belangrik dat ons met elke wedstryd verbeter. As dít ons beste wedstryd was, gaan dit nie juis iets vir enigiemand in die sak bring nie," het Sexton gesê.
"Daar is ongetwyfeld ruimte vir verbetering – ons kon byvoorbeeld baie meer punte in die eerste helfte aangeteken het.
"Ons moet vasbyt, kophou en op hierdie prestasie voortbou. Daar is baie jong ouens in die span en hulle sal moet besef dat dinge nie hier moet eindig nie."
James Lowe, die Ierse vleuel wat in Nieu-Seeland gebore is, was een van die tuisspan se sterre. Hy het 'n drie vroeg in die eerste helfte gedruk, 'n baie belangrike duikslag op Rieko Ioane uitgevoer en die bal oor die kantlyn gejaag toe die eindfluitjie geblaas het.
"Ek het nooit, ooit gedink dat ek teen die All Blacks sou speel nie, om nie eens van 'n drie te praat nie. Dit is ongelooflik om met só 'n vertoning teen die wêreld se voorste span vorendag te kom," het Lowe gesê.
Ierland het gewys hoe. Wys geen respek vir hul aura, duik hul pap, en vat hul aan in die vaste fasette. Ierland was briljant.